നാടാര് സംവരണ സ്റ്റേ: അപ്പീല് അടക്കമുള്ള നിയമവശം സര്ക്കാര് പരിശോധിക്കുന്നു തിരുവനന്തപുരം: നാടാര് സംവരണം സ്റ്റേ ചെയ്ത ഹൈക്കോടതി ഉത്തരവില് സ്വീകരിക്കേണ്ട നിയമവശം സര്ക്കാര് പരിശോധിക്കുന്നു. വിധി പഠിച്ചശേഷം അപ്പീല് സാധ്യത അടക്കമുള്ള നിയമസാധുത പരിശോധിക്കാന് അഡ്വക്കറ്റ് ജനറലിനെ സര്ക്കാര് ചുമതലപ്പെടുത്തി. വിധിപ്പകര്പ്പു പഠിച്ചശേഷം ഇക്കാര്യത്തില് സ്വീകരിക്കാന് കഴിയുന്ന നിയമപരമായ തുടര് തീരുമാനം കൈക്കൊള്ളുമെന്നു നിയമമന്ത്രി പി. രാജീവ് പറഞ്ഞു. എസ്ഐയുസി ഒഴികെയുള്ള ക്രിസ്ത്യന് നാടാര് വിഭാഗങ്ങളെ ഒബിസി പട്ടികയില് ഉള്പ്പെടുത്തിയുള്ള സംസ്ഥാന സര്ക്കാര് ഉത്തരവ് ഹൈക്കോടതി സിംഗിള് ബഞ്ച് സ്റ്റേ ചെയ്തിരുന്നു. സ്റ്റേ നീക്കിയശേഷം കേസില് വാദം തുടരട്ടെയെന്നും അന്തിമ വിധി എതിരായാല് മാത്രം അപ്പീല് നല്കിയാല് മതിയെന്ന നിയമോപദേശവും സര്ക്കാരിനു ലഭിച്ചിട്ടുണ്ട്.